I

Maecenas atavis edite regibus,

o et praesidium et dulce decus meum,

sunt quos curriculo pulverem Olympicum

collegisse iuvat metaque fervidis

evitata rotis palmaque nobilis 5

terrarum dominos evehit ad deos;

hunc, si mobilium turba Quiritium

certat tergeminis tollere honoribus;

illum, si proprio condidit horreo

quicquid de Libycis verritur areis. 10

Gaudentem patrios findere sarculo

agros Attalicis condicionibus

numquam demoveas, ut trabe Cypria

Myrtoum pavidus nauta secet mare.

Luctantem Icariis fluctibus Africum 15

mercator metuens otium et oppidi

laudat rura sui; mox reficit rates

quassas, indocilis pauperiem pati.

Est qui nec veteris pocula Massici

nec partem solido demere de die 20

spernit, nunc viridi membra sub arbuto

stratus, nunc ad aquae lene caput sacrae.

Multos castra iuvant et lituo tubae

permixtus sonitus bellaque matribus

detestata. Manet sub Iove frigido 25

venator tenerae coniugis inmemor,

seu visa est catulis cerva fidelibus,

seu rupit teretis Marsus aper plagas.

Me doctarum hederae praemia frontium

dis miscent superis, me gelidum nemus 30

Nympharumque leves cum Satyris chori

secernunt populo, si neque tibias

Euterpe cohibet nec Polyhymnia

Lesboum refugit tendere barbiton.

Quod si me lyricis vatibus inseres, 35

sublimi feriam sidera vertice.

II

Iam satis terris nivis atque dirae

grandinis misit Pater et rubente

dextera sacras iaculatus arces

terruit Urbem,

terruit gentis, grave ne rediret 5

saeculum Pyrrhae nova monstra questae,

omne cum Proteus pecus egit altos

visere montis,

piscium et summa genus haesit ulmo,

nota quae sedes fuerat columbis, 10

et superiecto pavidae natarunt

aequore dammae.

Vidimus flavom Tiberim retortis

litore Etrusco violenter undis

ire deiectum monumenta regis 15

templaque Vestae,

Iliae dum se nimium querenti

iactat ultorem, vagus et sinistra

labitur ripa Iove non probante

uxorius amnis. 20

Audiet civis acuisse ferrum,

quo graves Persae melius perirent,

audiet pugnas vitio parentum

rara iuventus.

Quem vocet divum populus ruentis 25

imperi rebus? Prece qua fatigent

virgines sanctae minus audientem

carmina Vestam?

Cui dabit partis scelus expiandi

Iuppiter? Tandem venias precamur, 30

nube candentis umeros amictus,

augur Apollo,

sive tu mavis, Erycina ridens,

quam Iocus circumvolat et Cupido,

sive neglectum genus et nepotes 35

respicis, auctor,

heu nimis longo satiate ludo,

quem iuvat clamor galeaeque leves,

acer et Mauri peditis cruentum

voltus in hostem, 40

sive mutata iuvenem figura

ales in terris imitaris, almae

filius Maiae, patiens vocari

Caesaris ultor.

Serus in caelum redeas diuque 45

laetus intersis populo Quirini,

neve te nostris vitiis iniquum

ocior aura

tollat; hic magnos potius triumphos,

hic ames dici pater atque princeps, 50

neu sinas Medos equitare inultos

te duce, Caesar.

III

Sic te diva potens Cypri,

sic fratres Helenae, lucida sidera,

ventorumque regat pater

obstrictis aliis praeter Iapyga,

navis, quae tibi creditum 5

debes Vergilium; finibus Atticis

reddas incolumem precor

et serves animae dimidium meae.

Illi robur et aes triplex

circa pectus erat, qui fragilem truci 10

commisit pelago ratem

primus, nec timuit praecipitem Africum

decertantem Aquilonibus

nec tristis Hyadas nec rabiem Noti,

quo non arbiter Hadriae 15

maior, tollere seu ponere volt freta.

Quem mortis timuit gradum

qui siccis oculis monstra natantia,

qui vidit mare turbidum et

infamis scopulos Acroceraunia? 20

Nequicquam deus abscidit

prudens Oceano dissociabili

terras, si tamen impiae

non tangenda rates transiliunt vada.

Audax omnia perpeti 25

gens humana ruit per vetitum nefas;

audax Iapeti genus

ignem fraude mala gentibus intulit;

post ignem aetheria domo

subductum macies et nova febrium 30

terris incubuit cohors

semotique prius tarda necessitas

leti corripuit gradum.

Expertus vacuum Daedalus aera

pennis non homini datis; 35

perrupit Acheronta Herculeus labor.

Nil mortalibus ardui est;

caelum ipsum petimus stultitia neque

per nostrum patimur scelus

iracunda Iovem ponere fulmina. 40

IV

Soluitur acris hiems grata vice veris et Favoni

trahuntque siccas machinae carinas,

ac neque iam stabulis gaudet pecus aut arator igni

nec prata canis albicant pruinis.

Iam Cytherea choros ducit Venus imminente luna 5

iunctaeque Nymphis Gratiae decentes

alterno terram quatiunt pede, dum gravis Cyclopum

Volcanus ardens visit officinas.

Nunc decet aut viridi nitidum caput impedire myrto

aut flore, terrae quem ferunt solutae; 10

nunc et in umbrosis Fauno decet immolare lucis,

seu poscat agna sive malit haedo.

Pallida Mors aequo pulsat pede pauperum tabernas

regumque turris. O beate Sesti,

vitae summa brevis spem nos vetat inchoare longam. 15

Iam te premet nox fabulaeque Manes

et domus exilis Plutonia, quo simul mearis,

nec regna vini sortiere talis

nec tenerum Lycidan mirabere, quo calet iuventus

nunc omnis et mox virgines tepebunt. 20

V

Quis multa gracilis te puer in rosa

perfusus liquidis urget odoribus

grato, Pyrrha, sub antro?

cui flavam religas comam,

simplex munditiis? Heu quotiens fidem 5

mutatosque deos flebit et aspera

nigris aequora ventis

emirabitur insolens,

qui nunc te fruitur credulus aurea,

qui semper vacuam, semper amabilem 10

sperat, nescius aurae

fallacis. Miseri, quibus

intemptata nites. Me tabula sacer

votiva paries indicat uvida

suspendisse potenti

vestimenta maris deo. 15

VI

Scriberis Vario fortis et hostium

uictor, Maeonii carminis alite,

quam rem cumque ferox nauibus aut equis

miles te duce gesserit.

Nos, Agrippa, neque haec dicere nec gravem 5

Pelidae stomachum cedere nescii,

nec cursus duplicis per mare Vlixei

nec saevam Pelopis domum

conamur, tenues grandia, dum pudor

inbellisque lyrae Musa potens vetat 10

laudes egregii Caesaris et tuas

culpa deterere ingeni.

Quis Martem tunica tectum adamantina

digne scripserit aut pulvere Troico

nigrum Merionen aut ope Palladis 15

Tydiden superis parem?

Nos convivia, nos proelia virginum

sectis in iuvenes unguibus acrium

cantamus, vacui sive quid urimur

non praeter solitum leves. 20

VII

Laudabunt alii claram Rhodon aut Mytilenen

aut Ephesum bimarisve Corinthi

moenia vel Baccho Thebas vel Apolline Delphos

insignis aut Thessala Tempe;

sunt quibus unum opus est intactae Palladis urbem 5

carmine perpetuo celebrare et

undique decerptam fronti praeponere olivam;

plurimus in Iunonis honorem

aptum dicet equis Argos ditesque Mycenas:

me nec tam patiens Lacedaemon 10

nec tam Larisae percussit campus opimae

quam domus Albuneae resonantis

et praeceps Anio ac Tiburni lucus et uda

mobilibus pomaria riuis.

Albus ut obscuro deterget nubila caelo 15

saepe Notus neque parturit imbris

perpetuo, sic tu sapiens finire memento

tristitiam vitaeque labores

molli, Plance, mero, seu te fulgentia signis

castra tenent seu densa tenebit 20

Tiburis umbra tui. Teucer Salamina patremque

cum fugeret, tamen uda Lyaeo

tempora populea fertur uinxisse corona,

sic tristis affatus amicos:

'Quo nos cumque feret melior fortuna parente, 25

ibimus, o socii comitesque.

Nil desperandum Teucro duce et auspice Teucro:

certus enim promisit Apollo

ambiguam tellure nova Salamina futuram.

O fortes peioraque passi

mecum saepe viri, nunc vino pellite curas; 30

cras ingens iterabimus aequor.'

VIII

Lydia, dic, per omnis

te deos oro, Sybarin cur properes amando

perdere, cur apricum

oderit Campum, patiens pulveris atque solis,

cur neque militaris 5

inter aequalis equitet, Gallica nec lupatis

temperet ora frenis.

Cur timet flavum Tiberim tangere? Cur olivum

sanguine viperino

cautius vitat neque iam livida gestat armis 10

bracchia, saepe disco

saepe trans finem iaculo nobilis expedito?

quid latet, ut marinae

filium dicunt Thetidis sub lacrimosa Troia

funera, ne virilis 15

cultus in caedem et Lycias proriperet catervas?

IX

Vides ut alta stet nive candidum

Soracte nec iam sustineant onus

silvae laborantes geluque

flumina constiterint acuto?

Dissolve frigus ligna super foco 5

large reponens atque benignius

deprome quadrimum Sabina,

o Thaliarche, merum diota.

Permitte divis cetera, qui simul

strauere ventos aequore fervido 10

deproeliantis, nec cupressi

nec veteres agitantur orni.

Quid sit futurum cras, fuge quaerere, et

quem fors dierum cumque dabit, lucro

adpone nec dulcis amores

sperne, puer, neque tu choreas, 15

donec virenti canities abest

morosa. Nunc et Campus et areae

lenesque sub noctem susurri

composita repetantur hora,

nunc et latentis proditor intumo 20

gratus puellae risus ab angulo

pignusque dereptum lacertis

aut digito male pertinaci.

X

Mercuri, facunde nepos Atlantis,

qui feros cultus hominum recentum

voce formasti catus et decorae

more palaestrae,

te canam, magni Iovis et deorum 5

nuntium curvaeque lyrae parentem,

callidum quicquid placuit iocoso

condere furto.

Te, boves olim nisi reddidisses

per dolum amotas, puerum minaci 10

voce dum terret, viduus pharetra

risit Apollo.

Quin et Atridas duce te superbos

Ilio dives Priamus relicto

Thessalosque ignis et iniqua Troiae 15

castra fefellit.

Tu pias laetis animas reponis

sedibus virgaque levem coerces

aurea turbam, superis deorum

gratus et imis. 20

XI

Tu ne quaesieris (scire nefas) quem mihi, quem tibi

finem di dederint, Leuconoe, nec Babylonios

temptaris numeros. Ut melius quicquid erit pati!

Seu pluris hiemes seu tribuit Iuppiter ultimam,

quae nunc oppositis debilitat pumicibus mare 5

Tyrrhenum, sapias, vina liques et spatio brevi

spem longam reseces. Dum loquimur, fugerit invida

aetas: carpe diem, quam minimum credula postero.

XII

Quem virum aut heroa lyra vel acri

tibia sumis celebrare, Clio?

Quem deum? Cuius recinet iocosa

nomen imago

aut in umbrosis Heliconis oris 5

aut super Pindo gelidove in Haemo?

Unde vocalem temere insecutae

Orphea silvae

arte materna rapidos morantem

fluminum lapsus celerisque ventos, 10

blandum et auritas fidibus canoris

ducere quercus.

Quid prius dicam solitis parentis

laudibus, qui res hominum ac deorum,

qui mare ac terras variisque mundum 15

temperat horis?

Unde nil maius generatur ipso

nec viget quicquam simile aut secundum;

proximos illi tamen occupabit

Pallas honores. 20

Proeliis audax, neque te silebo,

Liber, et saevis inimica virgo

beluis, nec te, metuende certa

Phoebe sagitta.

Dicam et Alciden puerosque Ledae, 25

hunc equis, illum superare pugnis

nobilem; quorum simul alba nautis

stella refulsit,

defluit saxis agitatus umor,

concidunt venti fugiuntque nubes 30

et minax, quod sic volvere, ponto

unda recumbit.

Romulum post hos prius an quietum

Pompili regnum memorem, an superbos

Tarquini fasces, dubito, an Catonis 35

nobile letum.

Regulum et Scauros animaeque magnae

prodigum Paulum superante Poeno

gratus insigni referam Camena

Fabriciumque. 40

Hunc et incomptis Curium capillis

utilem bello tulit et Camillum

saeva paupertas et avitus apto

cum lare fundus.

Crescit occulto velut arbor aevo 45

fama Marcelli; micat inter omnis

Iulium sidus, velut inter ignis

luna minores.

Gentis humanae pater atque custos,

orte Saturno, tibi cura magni 50

Caesaris fatis data: tu secundo

Caesare regnes.

Ille seu Parthos Latio imminentis

egerit iusto domitos triumpho

sive subiectos Orientis orae 55

Seras et Indos,

te minor laetum reget aequus orbem:

tu gravi curru quaties Olympum,

tu parum castis inimica mittes

fulmina lucis. 60

XIII

Cum tu, Lydia, Telephi

cervicem roseam, cerea Telephi

laudas bracchia, vae, meum

fervens difficili bile tumet iecur.

Tunc nec mens mihi nec color

certa sede manet, umor et in genas 5

furtim labitur, arguens

quam lentis penitus macerer ignibus.

Uror, seu tibi candidos

turparunt umeros inmodicae mero 10

rixae, sive puer furens

inpressit memorem dente labris notam.

Non, si me satis audias,

speres perpetuum dulcia barbare

laedentem oscula, quae Venus 15

quinta parte sui nectaris imbuit.

Felices ter et amplius

quos inrupta tenet copula nec malis

divolsus querimoniis

suprema citius solvet amor die. 20

XIV

O navis, referent in mare te novi

fluctus. O quid agis? Fortiter occupa

portum. Nonne vides ut

nudum remigio latus,

et malus celeri saucius Africo 5

antemnaque gemant ac sine funibus

vix durare carinae

possint imperiosius

aequor? Non tibi sunt integra lintea,

non di, quos iterum pressa voces malo. 10

Quamvis Pontica pinus,

silvae filia nobilis,

iactes et genus et nomen inutile:

nil pictis timidus navita puppibus

fidit. Tu, nisi ventis 15

debes ludibrium, cave.

Nuper sollicitum quae mihi taedium,

nunc desiderium curaque non levis,

interfusa nitentis

vites aequora Cycladas. 20

XV

Pastor cum traheret per freta navibus

Idaeis Helenen perfidus hospitam,

ingrato celeris obruit otio

ventos ut caneret fera

Nereus fata: 'Mala ducis avi domum 5

quam multo repetet Graecia milite,

coniurata tuas rumpere nuptias

et regnum Priami vetus.

Heu, heu, quantus equis, quantus adest viris

sudor! Quanta moves funera Dardanae 10

genti! Iam galeam Pallas et aegida

currusque et rabiem parat.

Nequicquam Veneris praesidio ferox

pectes caesariem grataque feminis

inbelli cithara carmina divides; 15

nequicquam thalamo gravis

hastas et calami spicula Cnosii

vitabis strepitumque et celerem sequi

Aiacem: tamen, heu serus, adulteros

crines pulvere collines.

Non Laertiaden, exitium tuae 20

gentis, non Pylium Nestora respicis?

Urgent inpavidi te Salaminius

Teucer, te Sthenelus sciens

pugnae, sive opus est imperitare equis, 25

non auriga piger; Merionen quoque

nosces. Ecce furit te reperire atrox

Tydides melior patre,

quem tu, cervus uti vallis in altera

visum parte lupum graminis inmemor, 30

sublimi fugies mollis anhelitu,

non hoc pollicitus tuae.

Iracunda diem proferet Ilio

matronisque Phrygum classis Achillei;

post certas hiemes uret Achaicus 35

ignis Iliacas domos.'

XVI

O matre pulchra filia pulchrior,

quem criminosis cumque voles modum

pones iambis, sive flamma

sive mari libet Hadriano.

Non Dindymene, non adytis quatit 5

mentem sacerdotum incola Pythius,

non Liber aeque, non acuta

sic geminant Corybantes aera,

tristes ut irae, quas neque Noricus

deterret ensis nec mare naufragum 10

nec saevus ignis nec tremendo

Iuppiter ipse ruens tumultu.

Fertur Prometheus addere principi

limo coactus particulam undique

desectam et insani leonis

vim stomacho apposuisse nostro. 15

Irae Thyesten exitio gravi

strauere et altis urbibus ultimae

stetere causae, cur perirent

funditus inprimeretque muris 20

hostile aratrum exercitus insolens.

Conpesce mentem: me quoque pectoris

temptavit in dulci iuventa

feruor et in celeres iambos

misit furentem. Nunc ego mitibus 25

mutare quaero tristia, dum mihi

fias recantatis amica

opprobriis animumque reddas.

XVII

Velox amoenum saepe Lucretilem

mutat Lycaeo Faunus et igneam

defendit aestatem capellis

usque meis pluviosque ventos.

Inpune tutum per nemus arbutos 5

quaerunt latentis et thyma deviae

olentis uxores mariti

nec viridis metuunt colubras

nec Martialis haediliae lupos,

utcumque dulci, Tyndari, fistula 10

valles et Usticae cubantis

levia personuere saxa.

Di me tuentur, dis pietas mea

et Musa cordi est. Hic tibi copia

manabit ad plenum benigno

ruris honorum opulenta cornu; 15

hic in reducta valle Caniculae

vitabis aestus et fide Teia

dices laborantis in uno

Penelopen vitreamque Circen; 20

hic innocentis pocula Lesbii

duces sub umbra nec Semeleius

cum Marte confundet Thyoneus

proelia nec metues protervum

suspecta Cyrum, ne male dispari 25

incontinentis iniciat manus

et scindat haerentem coronam

crinibus inmeritamque vestem.

XVIII

Nullam, Vare, sacra vite prius severis arborem

circa mite solum Tiburis et moenia Catili;

siccis omnia nam dura deus proposuit neque

mordaces aliter diffugiunt sollicitudines.

Quis post vina gravem militiam aut pauperiem crepat? 5

Quis non te potius, Bacche pater, teque decens Venus?

Ac ne quis modici transiliat munera Liberi,

Centaurea monet cum Lapithis rixa super mero

debellata, monet Sithoniis non levis Euhius,

cum fas atque nefas exiguo fine libidinum 10

discernunt avidi. Non ego te, candide Bassareu,

invitum quatiam nec variis obsita frondibus

sub divum rapiam. Saeva tene cum Berecyntio

cornu tympana, quae subsequitur caecus amor sui

et tollens vacuum plus nimio gloria verticem 15

arcanique fides prodiga, perlucidior vitro.

XIX

Mater saeva Cupidinum

Thebanaeque iubet me Semelae puer

et lasciva Licentia

finitis animum reddere amoribus.

Urit me Glycerae nitor 5

splendentis Pario marmore purius;

urit grata proteruitas

et voltus nimium lubricus aspici.

In me tota ruens Venus

Cyprum deseruit, nec patitur Scythas 10

aut versis animosum equis

Parthum dicere nec quae nihil attinent.

Hic vivum mihi caespitem, hic

verbenas, pueri, ponite turaque

bimi cum patera meri:

mactata veniet lenior hostia. 15

XX

Vile potabis modicis Sabinum

cantharis, Graeca quod ego ipse testa

conditum levi, datus in theatro

cum tibi plausus,

care Maecenas eques, ut paterni 5

fluminis ripae simul et iocosa

redderet laudes tibi Vaticani

montis imago.

Caecubum et prelo domitam Caleno

tu bibes uvam; mea nec Falernae 10

temperant vites neque Formiani

pocula colles.

XXI

Dianam tenerae dicite virgines,

intonsum, pueri, dicite Cynthium

Latonamque supremo

dilectam penitus Iovi;

vos laetam fluviis et nemorum coma, 5

quaecumque aut gelido prominet Algido,

nigris aut Erymanthi

silvis aut viridis Gragi;

vos Tempe totidem tollite laudibus

natalemque, mares, Delon Apollinis 10

insignemque pharetra

fraternaque umerum lyra.

Hic bellum lacrimosum, hic miseram famem

pestemque a populo et principe Caesare in

Persas atque Britannos

vestra motus aget prece. 15

XXII

Integer vitae scelerisque purus

non eget Mauris iaculis neque arcu

nec venenatis gravida sagittis,

Fusce, pharetra,

sive per Syrtis iter aestuosas 5

sive facturus per inhospitalem

Caucasum vel quae loca fabulosus

lambit Hydaspes.

Namque me silva lupus in Sabina,

dum meam canto Lalagen et ultra 10

terminum curis vagor expeditis,

fugit inermem,

quale portentum neque militaris

Daunias latis alit aesculetis

nec Iubae tellus generat, leonum 15

arida nutrix.

Pone me pigris ubi nulla campis

arbor aestiva recreatur aura,

quod latus mundi nebulae malusque

Iuppiter urget; 20

pone sub curru nimium propinqui

solis in terra domibus negata:

dulce ridentem Lalagen amabo,

dulce loquentem.

XXIII

Vitas inuleo me similis, Chloe,

quaerenti pavidam montibus aviis

matrem non sine vano

aurarum et silvae metu.

Nam seu mobilibus veris inhorruit 5

adventus folliis, seu virides rubum

dimovere lacertae,

et corde et genibus tremit.

Atqui non ego te, tigris ut aspera

Gaetulusue leo, frangere persequor: 10

tandem desine matrem

tempestiva sequi viro.

XXIV

Quis desiderio sit pudor aut modus

tam cari capitis? Praecipe lugubris

cantus, Melpomene, cui liquidam pater

vocem cum cithara dedit.

Ergo Quintilium perpetuus sopor 5

urget? Cui Pudor et Iustitiae soror,

incorrupta Fides, nudaque Veritas

quando ullum inveniet parem?

Multis ille bonis flebilis occidit,

nulli flebilior quam tibi, Vergili. 10

Tu frustra pius, heu, non ita creditum

poscis Quintilium deos.

Quid si Threicio blandius Orpheo

auditam moderere arboribus fidem?

Num vanae redeat sanguis imagini, 15

quam virga semel horrida,

non lenis precibus fata recludere,

nigro compulerit Mercurius gregi?

durum: sed levius fit patientia

quicquid corrigere est nefas. 20

XXV

Parcius iunctas quatiunt fenestras

iactibus crebris iuvenes proterui

nec tibi somnos adimunt amatque

ianua limen,

quae prius multum facilis movebat 5

cardines. Audis minus et minus iam:

'Me tuo longas perevnte noctes,

Lydia, dormis?'

Invicem moechos anus arrogantis

flebis in solo levis angiportu 10

Thracio bacchante magis sub

interlunia vento,

cum tibi flagrans amor et libido,

quae solet matres furiare equorum,

saeviet circa iecur ulcerosum 15

non sine questu,

laeta quod pubes hedera virenti

gaudeat pulla magis atque myrto,

aridas frondes hiemis sodali

dedicet Euro. 20

XXVI

Musis amicus tristitiam et metus

tradam protervis in mare Creticum

portare ventis, quis sub Arcto

rex gelidae metuatur orae,

quid Tiridaten terreat, unice 5

securus. O quae fontibus integris

gaudes, apricos necte flores,

necte meo Lamiae coronam,

Piplea dulcis. Nil sine te mei

prosunt honores; hunc fidibus novis, 10

hunc Lesbio sacrare plectro

teque tuasque decet sorores.

XXVII

Natis in usum laetitiae scyphis

pugnare Thracum est; tollite barbarum

morem verecundumque Bacchum

sanguineis prohibete rixis.

Vino et lucernis Medus acinaces 5

immane quantum discrepat; impium

lenite clamorem, sodales,

et cubito remanete presso.

Voltis severi me quoque sumere

partem Falerni? Dicat Opuntiae 10

frater Megyllae quo beatus

volnere, qua pereat sagitta.

Cessat voluntas? Non alia bibam

mercede. Quae te cumque domat Venus

non erubescendis adurit

ignibus ingenuoque semper 15

amore peccas. Quicquid habes, age,

depone tutis auribus. A! miser,

quanta laborabas Charybdi,

digne puer meliore flamma. 20

Quae saga, quis te solvere Thessalis

magus venenis, quis poterit deus?

vix inligatum te triformi

Pegasus expediet Chimaera.

XXVIII

Te maris et terrae numeroque carentis harenae

mensorem cohibent, Archyta,

pulveris exigui prope latum parva Matinum

munera nec quicquam tibi prodest

aerias temptasse domos animoque rotundum 5

percurrisse polum morituro.

Occidit et Pelopis genitor, conviva deorum,

Tithonusque remotus in auras

et Iovis arcanis Minos admissus habentque

Tartara Panthoiden iterum Orco 10

demissum, quamvis clipeo Troiana refixo

tempora testatus nihil ultra

nervos atque cutem morti concesserat atrae,

iudice te non sordidus auctor

naturae verique. Sed omnis una manet nox 15

et calcanda semel via leti.

Dant alios Furiae toruo spectacula Marti,

exitio est avidum mare nautis;

mixta senum ac iuvenum densentur funera, nullum

saeva caput Proserpina fugit. 20

Me quoque devexi rapidus comes Orionis

Illyricis Notus obruit undis.

At tu, nauta, vagae ne parce malignus harenae

ossibus et capiti inhumato

particulam dare: sic, quodcumque minabitur Eurus 25

fluctibus Hesperiis, Venusinae

plectantur silvae te sospite multaque merces,

unde potest, tibi defluat aequo

ab Iove Neptunoque sacri custode Tarenti.

Neglegis inmeritis nocituram

postmodo te natis fraudem committere? Fors et 30

debita iura vicesque superbae

te maneant ipsum: precibus non linquar inultis

teque piacula nulla resolvent.

Quamquam festinas, non est mora longa; licebit 35

iniecto ter pulvere curras.

XXIX

Icci, beatis nunc Arabum invides

gazis et acrem militiam paras

non ante devictis Sabaeae

regibus horribilique Medo

nectis catenas? Quae tibi virginum 5

sponso necato barbara serviet?

puer quis ex aula capillis

ad cyathum statuetur unctis,

doctus sagittas tendere Sericas

arcu paterno? Quis neget arduis 10

pronos relabi posse rivos

montibus et Tiberim reverti,

cum tu coemptos undique nobilis

libros Panaeti Socraticam et domum

mutare loricis Hiberis,

pollicitus meliora, tendis? 15

XXX

O Venus regina Cnidi Paphique,

sperne dilectam Cypron et vocantis

ture te multo Glycerae decoram

transfer in aedem.

Fervidus tecum puer et solutis 5

Gratiae zonis properentque Nymphae

et parum comis sine te Iuventas

Mercuriusque.

XXXI

Quid dedicatum poscit Apollinem

vates? Quid orat, de patera novum

fundens liquorem? Non opimae

Sardiniae segetes feraces,

non aestuosae grata Calabriae 5

armenta, non aurum aut ebur Indicum,

non rura, quae Liris quieta

mordet aqua taciturnus amnis.

Premant Calena falce quibus dedit

Fortuna vitem, dives et aureis 10

mercator exsiccet culillis

vina Syra reparata merce,

dis carus ipsis, quippe ter et quater

anno revisens aequor Atlanticum

inpune: me pascust olivae,

me cichorea levesque malvae. 15

Frui paratis et valido mihi,

Latoe, dones, at, precor, integra

cum mente, nec turpem senectam

degere nec cithara carentem. 20

XXXII

Poscimur. Si quid vacui sub umbra

lusimus tecum, quod et hunc in annum

vivat et pluris, age, dic Latinum,

barbite, carmen,

Lesbio primum modulate civi, 5

qui, ferox bello, tamen inter arma,

sive iactatam religarat udo

litore navem,

Liberum et Musas Veneremque et illi

semper haerentem puerum canebat 10

et Lycum nigris oculis nigroque

crine decorum.

O decus Phoebi et dapibus supremi

grata testudo Iovis, o laborum

dulce lenimen, mihi cumque salve 15

rite vocanti.

XXXIII

Albi, ne doleas plus nimio memor

inmitis Glycerae neu miserabilis

descantes elegos, cur tibi iunior

laesa praeniteat fide.

Insignem tenui fronte Lycorida 5

Cyri torret amor, Cyrus in asperam

declinat Pholoen: sed prius Apulis

iungentur capreae lupis

quam turpi Pholoe peccet adultero.

Sic visum Veneri, cui placet imparis 10

formas atque animos sub iuga aenea

saevo mittere cum ioco.

Ipsum me melior cum peteret Venus,

grata detinuit compede Myrtale

libertina, fretis acrior Hadriae 15

curuantis Calabros sinus.

XXXIV

Parcus deorum cultor et infrequens,

insanientis dum sapientiae

consultus erro, nunc retrorsum

vela dare atque iterare cursus

cogor relictos: namque Diespiter 5

igni corusco nubila dividens

plerumque, per purum tonantis

egit equos volucremque currum,

quo bruta tellus et vaga flumina,

quo Styx et invisi horrida Taenari 10

sedes Atlanteusque finis

concutitur. Valet ima summis

mutare et insignem attenuat deus,

obscura promens; hinc apicem rapax

Fortuna cum stridore acuto

sustulit, hic posuisse gaudet. 15

XXXV

O diva, gratum quae regis Antium,

praesens vel imo tollere de gradu

mortale corpus vel superbos

vertere funeribus triumphos,

te pauper ambit sollicita prece 5

ruris colonus, te dominam aequoris

quicumque Bythyna lacessit

Carpathium pelagus carina.

Te Dacus asper, te profugi Scythae,

urbesque gentesque et Latium ferox 10

regumque matres barbarorum et

purpurei metuunt tyranni,

iniurioso ne pede proruas

stantem columnam, neu populus frequens

ad arma cessantis, ad arma

concitet imperiumque frangat. 15

Te semper anteit serva Necessitas,

clavos trabalis et cuneos manu

gestans aena nec severus

uncus abest liquidumque plumbum; 20

te Spes et albo rara Fides colit

velata panno nec comitem abnegat,

utcumque mutata potentis

veste domos inimica linquis;

at volgus infidum et meretrix retro 25

periura cedit, diffugiunt cadis

cum faece siccatis amici,

ferre iugum pariter dolosi.

Serves iturum Caesarem in ultimos

orbis Britannos et iuvenum recens 30

examen Eois timendum

partibus Oceanoque rubro.

Heu heu, cicatricum et sceleris pudet

fratrumque. Quid nos dura refugimus

aetas, quid intactum nefasti

liquimus? Unde manum iuventus 35

metu deorum continuit? Quibus

pepercit aris? O utinam nova

incude diffingas retusum in

Massagetas Arabasque ferrum! 40

XXXVI

Et ture et fidibus iuvat

placare et vituli sanguini debito

custodes Numidae deos,

qui nunc Hesperia sospes ab ultima

caris multa sodalibus, 5

nulli plura tamen dividit oscula

quam dulci Lamiae, memor

actae non alio rege puertiae

mutataeque simul togae.

Cressa ne careat pulchra dies nota 10

neu promptae modus amphorae

neu morem in Salium sit requies pedum

neu multi Damalis meri

Bassum Threicia vincat amystide

neu desint epulis rosae 15

neu vivax apium neu breve lilium.

Omnes in Damalin putres

deponent oculos nec Damalis nouo

divelletur adultero

lascivis hederis ambitiosior. 20

XXXVII

Nunc est bibendum, nunc pede libero

pulsanda tellus, nunc Saliaribus

ornare pulvinar deorum

tempus erat dapibus, sodales.

Antehac nefas depromere Caecubum 5

cellis avitis, dum Capitolio

regina dementis ruinas

funus et imperio parabat

contaminato cum grege turpium

morbo virorum, quidlibet impotens 10

sperare fortunaque dulci

ebria. Sed minuit furorem

vix una sospes navis ab ignibus,

mentemque lymphatam Mareotico

redegit in veros timores 15

Caesar, ab Italia volantem

remis adurgens, accipiter velut

mollis columbas aut leporem citus

venator in campis nivalis

Haemoniae, daret ut catenis 20

fatale monstrum. Quae generosius

perire quaerens nec muliebriter

expavit ensem nec latentis

classe cita reparavit oras,

ausa et iacentem visere regiam 25

voltu sereno, fortis et asperas

tractare serpentes, ut atrum

corpore conbiberet venenum,

deliberata morte ferocior:

saevis Liburnis scilicet invidens 30

privata deduci superbo,

non humilis mulier, triumpho.

XXXVIII

Persicos odi, puer, apparatus,

displicent nexae philyra coronae,

mitte sectari, rosa quo locorum

sera moretur.

Simplici myrto nihil adlabores 5

sedulus, curo: neque te ministrum

dedecet myrtus neque me sub arta

vite bibentem.